次韻章茂深安撫見寄
作者：陳造
朝代：宋

paragraphs: 引領數仞牆，坐歷幾秋仲。
西風度凝香，稍羞文字供。
使君今退之，一眄士輕重。
碩德金玉文，天畀爲吾宋。
鄙夫老世紛，萬事曲肱夢。
向來竊膏馥，編綴飽吟諷。
此詩含古意，羣騷之橘頌。
理窟有餘地，猶許一醉共。
名卿璧一雙，豪士笛三弄。
侍公眼生纈，聊目歸鴻送。